## Pravilnik o izvanrednom prijevozu

### NN 76/1997 (25.7.1997.), Pravilnik o izvanrednom prijevozu

# **MINISTARSTVO POMORSTVA, PROMETA I VEZA**

Na temelju članka 22. stavak 6. Zakona o javnim cestama ("Narodne novine",
br. 100/96), ministar pomorstva, prometa i veza, donosi

## **PRAVILNIK**

### **O IZVANREDNOM PRIJEVOZU**

I. OPĆE ODREDBE

Članak 1.

(1) Ovim se pravilnikom propisuje postupak za izdavanje dozvole za izvanredni
prijevoz te uvjeti za obavljanje izvanrednog prijevoza na javnim cestama.

(2) Odredbe ovog pravilnika primjenjuju se i pri izdavanju dozvola za
izvanredni prijevoz u međunarodnom cestovnom prometu.

Članak 2.

(1) Prijevoz vozilima koja prazna ili zajedno s teretom imaju masu ili
osovinski pritisak veći od dopuštenog ili dimenzije veće od propisanih,
smatra se izvanrednim prijevozom.

(2) Izvanrednim prijevozom smatra se i prijevoz pri kojem vozilo, samo
ili skupa s teretom udovoljava propisanim granicama glede dimenzija, ukupne
mase i osovinskog opterećenja, a premašuje bilo koji od tih elemenata koji
su na pojedinoj dionici javne ceste ograničeni prometnim znakom.

Članak 3.

(1) Dozvola za izvanredni prijevoz može se izdati samo za prijevoz nedjeljivog
tereta i ako se takav prijevoz ne može obaviti drugim prometnim sredstvima
ili bi prijevoz takvim sredstvima bio previše složen, dugotrajan i skup.

Članak 4.

(1) Dozvolu za izvanredni prijevoz (u daljnjem tekstu: dozvola) na državnoj
cesti izdaje Hrvatska uprava za ceste, na županijskoj i lokalnoj cesti
županijska uprava za ceste, na javnoj cesti pod koncesijom korisnik koncesije,
a u međunarodnom cestovnom prijevozu Ministarstvo pomorstva, prometa i
veza (u daljnjem tekstu: davatelj dozvole).

(2) Dozvolu iz stavka 1. ovog članka, izdaje nadležni dava- telj dozvole
prema mjestu gdje započinje izvanredni prijevoz.

Članak 5.

(1) Ako izvanredni prijevoz započinje na području županijske uprave
za ceste odnosno s javne ceste pod koncesijom, a do odredišta prolazi dijelom
po državnoj cesti, dozvolu će izdati Hrvatska uprava za ceste prema mjestu
gdje započinje izvanredni prijevoz.

Članak 6.

(1) Dozvola u međunarodnom cestovnom prijevozu koji se obavlja u tranzitu
preko teritorija Republike Hrvatske izdaje se za prijevoz po utvrđenim
itinerarima.

(2) Itinerare iz stavka 1. ovoga članka utvrđuje Ministarstvo pomorstva,
prometa i veza (u daljnjem tekstu: Ministarstvo).

II. POSTUPAK ZA IZDAVANJE DOZVOLE

***1. Zahtjev***

Članak 7.

(1) Dozvola se izdaje na pismeni zahtjev prijevoznika u unutarnjem cestovnom
prijevozu odnosno otpremnika u međunarodnom cestovnom prijevozu u ime i
za račun stranog prijevoznika (u daljnjem tekstu: prijevoznik.

(2) Obrazac zahtjeva iz stavka 1. ovoga članka u unutarnjem cestovnom
prijevozu propisuje Hrvatska uprava za ceste, a u međunarodnom cestovnom
prijevozu Ministarstvo.

Članak 8.

(1) Zahtjev iz članka 7. stavka 1. osobito sadrži sljedeće podatke:

- o prijevozniku,

- o teretu,

- o vozilu odnosno skupu vozila,

- o načinu smještaja tereta na vozilo,

- o prijevozu kao cjelini,

- o osovinskom opterećenju,

- datum početka i završetka prijevoza,

- planirano vrijeme trajanja prijevoza,

- prijedlog razrađenog itinerara,

- skicu vozila s teretom pripremljenog za prijevoz (tlocrt, pogled i
presjek s označenim dimenzijama i opterećenjima),

- projekte osiguranja objekata (po potrebi),

- projekte privremene regulacije promet na predloženom itineraru (po
potrebi),

- odluku o imenovanju odgovornog voditelja izvanrednog prijevoza,

- suglasnosti trećih osoba (po potrebi),

- izjavu prijevoznika o osposobljenosti i opremljenosti osoba za obavljanje
ove vrste prijevoza.

Članak 9.

(1) Uz zahtjev iz članka 7. stavak 1. ovoga pravilnika, prijevoznik
mora priložiti posebnu izjavu koja osobito sadrži sljedeće podatke:

- da su svi podaci navedeni u zahtjevu istiniti,

- da će prijevoz obaviti sukladno uvjetima iz dozvole,

- da će prijevoz obaviti tehnički ispravnim motornim odnosno priključnim
vozilom,

- da je prethodno pregledao itinerar odnosno da mu je isti poznat i
da je prijevoz moguće obaviti,

- da prijevoz nije moguće obaviti drugim prijevoznim sredstvima.

(2) Obrazac izjave iz stavka 1. ovoga članka u unutarnjem cestovnom
prijevozu propisuje Hrvatska uprava za ceste, a u međunarodnom cestovnom
prijevozu Ministarstvo.

Članak 10.

(1) Davatelj dozvole provjerit će podatke iz zahtjeva i priloga te utvrditi
tehničke i ostale mogućnosti za obavljanje izvanrednog prijevoza.

(2) Ako davatelj dozvole iz članka 4. ovoga pravilnika, utvrdi da su
svi traženi podaci dostavljeni i da prijevoznik ispunjava sve uvjete za
izdavanje dozvole, izdat će dozvolu u roku od 15 dana od dana primitka
zahtjeva.

Članak 11.

(1) Ako su podaci u zahtjevu ili prilozima uz zahtjev manjkavi ili davatelj
dozvole sumnja u njihovu istinost, prijevoznik mora na zahtjev davatelja
dozvole zahtjev dopuniti ili dokazati točnost navoda.

(2) Ako prijevoznik ne dopuni zahtjev u smislu stavka 1. ovoga članka,
davatelj dozvole obustavit će daljnji postupak na izdavanju dozvole.

***2. Dozvola***

Članak 12.

(1) Dozvola se izdaje u upravnom postupku i sadrži uvjete pod kojim
se mora obaviti izvanredni prijevoz.

Članak 13.

(1) Dozvola se izdaje na obrascu davatelja dozvole.

(2) Obrazac dozvole iz stavka 1. ovoga članka u unutarnjem cestovnom
prijevozu propisuje Hrvatska uprava za ceste, a u međunarodnom cestovnom
prijevozu Ministarstvo.

Članak 14.

(1) Poslove izdavanja dozvole u Hrvatskoj upravi za ceste i županijskim
upravama za ceste obavljaju zaposlenici koji su stručno osposobljeni za
te poslove.

(2) Provjeru stručne osposobljenosti zaposlenika iz stavka 1. ovoga
članka provodi temeljem programa Hrvatska uprava za ceste.

Članak 15.

(1) Dozvola se izdaje za svaki prijevoz posebno.

(2) Iznimno od odredbe stavka 1. ovoga članka, dozvola se može izdati:

- za više vožnji ako su to prijevozi jednakih tereta s jednakim vozilima,

- za vožnju više vozila, ali ne više od tri i koja se kreću u koloni,

- kao mjesečna, tromjesečna, polugodišnja ili godišnja permanentna dozvola
za vozila koja zbog svojih karakteristika sama po sebi imaju značajke izvanrednog
prijevoza zbog toga što imaju ugrađene uređaje ili opremu za obavljanje
radova te im je zbog toga najveća dopuštena masa izjednačena s masom vozila
i/ili premašuju dopušteno osovinsko opterećenje i/ili dopuštene dimenzije,
(npr. autodizalica, dizalice, remontno postrojenje, bušaće garniture i
sl.), a registrirana su kao "radna vozila" u Republici Hrvatskoj.

Članak 16.

(1) Davatelj dozvole može utvrditi drugi itinerar od itinerara kojeg
je predložio prijevoznik, ako ocijeni da je to u interesu zaštite javnih
cesta i sigurnog odvijanja prometa.

Članak 17.

(1) Dozvolom odobrena prekoračenja dopuštenih osovinskih opterećenja
i ukupne mase smiju iznositi toliko koliko dopušta tovarna deklarirana
nosivost vozila te stanje kolnika i objekata na predviđenom itineraru.

Članak 18.

(1) U dozvoli se s obzirom na značajke prijevoza, treba utvrditi određeni
broj vozila za pratnju izvanrednog prijevoza.

(2) Vozila za pratnju iz stavka 1. ovoga članka, smatraju se, vozila
prijevoznika, koja prate izvanredni prijevoz i koja moraju biti opremljena
uređajima za davanje svjetlosnih znakova žute boje te vozila prometne policije.

Članak 19.

(1) Pratnja izvanrednog prijevoza obvezna je za svaki izvanredni prijevoz
s najmanje jednim vozilom registriranim u Republici Hrvatskoj.

(2) Za izvanredne prijevoze:

- kada je duljina vozila odnosno skupa vozila veća od 25 metara,

- kada je širina vozila odnosno skupa vozila takva da je prolazna širina
suprotnog smjera manja od 3 metra,

- kada je visina vozila odnosno skupa vozila veća od 5 metara,

- kada duljina vozila odnosno skup vozila u odnosu na širinu kolnika
zauzima u zavoju pretežiti dio kolnika,

- kada je potrebno zaustaviti promet na pojedinim dijelovima itinerara
zbog obavljanja izvanrednog prijevoza,

uz vozilo pratnje prijevoznika prirodaje se po potrebi i pratnja prometne
policije.

(3) Radi zaštite javnih cesta te sigurnog odvijanja prometa, u pratnji
izvanrednog prijevoza mogu sudjelovati i stručni zaposlenici davatelja
dozvole.

Članak 20.

(1) Kada izvanredni prijevoz prelazi preko križanja ceste i željezničke
pruge u razini, za izdavanje dozvole, prijevoznik mora zatražiti prethodnu
suglasnost od nadležnih službi Hrvatske željeznice.

(2) Prethodnu suglasnost prijevoznik mora zatražiti i od drugih nadležnih
službi ukoliko bi izvanredni prijevoz mogao ugroziti ili oštetiti ostale
objekte na javnoj cesti.

Članak 21.

(1) Davatelj dozvole utvrdit će posebne dodatne mjere radi zaštite javne
ceste i sigurnog odvijanja prometa, kada itinerar, značajke prijevoza,
prometne i druge okolnosti to zahtijevaju.

Članak 22.

(1) Izvanredni prijevoz mora biti obavljen u vremenu koje je utvrđeno
u dozvoli.

(2) U pravilu izvanredni prijevoz mora biti obavljen noću, a iznimno
kada to dopuštaju uvjeti odvijanja prometa i danju.

(3) Ako se u dozvoli odredi da se izvanredni prijevoz mora obaviti noću,
u smislu ovoga pravilnika to je vrijeme od 2300 sata do 500 sati sljedećeg
dana.

Članak 23.

(1) Davatelj dozvole može izdanu dozvolu ukinuti, ako to zahtijevaju
novonastale promjene u nosivosti kolničke konstrukcije ili bilo koji razlozi
u funkciji zaštite ceste i prometa na njoj, s tim da prijevoznik nema pravo
potraživanja naknade štete radi neobavljenog prijevoza.

(2) U slučaju iz stavka 1. ovoga članka prijevozniku će se vratiti unaprijed
plaćene naknade za izvanredni prijevoz.

(3) Davatelj dozvole može izmijeniti izdanu dozvolu, ako na utvrđenom
itineraru nastupe prometna ograničenja nakon izdavanja dozvole.

Članak 24.

(1) Prijevoznik ima pravo zadržati izmjenu dobivene dozvole u cijelosti
ili u njenom dijelu prije dana određenog za obavljanje izvanrednog prijevoza,
podnošenjem zahtjeva za izmjenu dozvole.

(2) Davatelj dozvole izdat će izmijenjenu dozvolu u roku od 15 dana
od dana primitka zahtjeva za izmjenu dozvole.

Članak 25.

(1) Troškove izvanrednog prijevoza snosi prijevoznik.

(2) Troškovi se odnose na:

- postupak izdavanja dozvole,

- naknadu za izvanredni prijevoz,

- izradu stručnog mišljenja o mogućnosti obavljanja izvanrednog prijevoza
na traženom itineraru,

- izradu projekta posebnih mjera osiguranja pojedinih dijelova javne
ceste kao što je podupiranje mostova, ojačanje objekata, potpornih zidova
i sl., te izvedba tih mjera,

- ostalih pripremnih radnji kao št je prethodni pregled izvanrednog
prijevoza te nadzor i tijekom samog obavljanja izvanrednog prijevoza,

- otklanjanje šteta nastalih zbog obavljenog izvanrednog prijevoza na
javnoj cesti ili objektima i opremi,

- dovođenja javne ceste i objekata u prvobitno stanje,

- pratnju,

- posebnu naknadu za uporabu javnih cesta i određenih objekata na cestama
(most, vijadukt, tunel i sl.),

- upravne pristojbe,

- ostale stvarne troškove.

Članak 26.

(1) Prije preuzimanja permanentne dozvole iz članka 15. stavka 2. podstavka
3. ovoga pravilnika, prijevoznik mora podmiriti troškove iz članka 25.
ovoga pravilnika najmanje 20% od predvidive naknade za izvanredni prijevoz.

(2) Stvarni obračun naknade za izvanredni prijevoz i ostalih troškova,
koji bi nastali zbog obavljanja izvanrednog prijevoza, obračunat će se
prema stvarno prijeđenim kilometrima iz putnog radnog lista za razdoblje
za koje je izdana permanentna dozvola.

III. UVJETI ZA OBAVLJANJE IZVANREDNOG PRIJEVOZA

***1. Obveze prijevoznika***

Članak 27.

(1) Prijevoznik mora pismenom odlukom imenovati odgovornog voditelja
izvanrednog prijevoza.

(2) Voditelj izvanrednog prijevoza odgovoran je za pravilan i siguran
smještaj tereta te da će se pri obavljanju prijevoza pridržavati svih propisanih
uvjeta danih u dozvoli.

(3) Voditelj izvanrednog prijevoza, kao i sve osobe koje sudjeluju u
obavljanju prijevoza, moraju biti upoznati s planom prijevoza i sa svim
uvjetima iz dozvole.

(4) Voditelj izvanrednog prijevoza mora u potpunosti poznavati itinerar
utvrđen u dozvoli te prometne uvjete na tom itineraru.

(5) Tijekom obavljanja izvanrednog prijevoza, prijevoznik mora imati
dozvolu u vozilu.

Članak 28.

(1) Prijevoznik mora obavijestiti sudionike u prometu putem sredstava
javnog priopćavanja o izvanrednom prijevozu i predviđenim ograničenjima
u odvijanju prometa na način kako je utvrđeno u dozvoli.

Članak 29.

(1) Ako davatelj dozvole odredi da se izvanredni prijevoz obavlja dijelom
na javnoj cesti koja je pod koncesijom, prijevoznik mora korisniku koncesije
najaviti izvanredni prijevoz, najmanje tri dana prije početka prolaza izvanrednog
prijevoza.

Članak 30.

(1) Pratitelji izvanrednog prijevoza i vozač vozila kojim se obavlja
izvanredni prijevoz moraju se tijekom obavljanja prijevoza brinuti za sigurnost
prijevoza te sigurnost ostalih sudionika u prometu.

(2) Ako zbog izvanrednog prijevoza nastane kolona motornih vozila, pratnja
izvanrednog prijevoza mora zaustaviti izvanredni prijevoz na prvom odgovarajućem
mjestu i propustiti ostale sudionike u prometu.

(3) Ako tijekom obavljanja prijevoza nastane kvar vozila, kojim se obavlja
izvanredni prijevoz, vozilo treba ukloniti s kolnika, a ako to nije moguće,
treba ga osigurati prometnom signalizacijom iz članka 38. ovoga pravilnika
i o tome odmah izvijestiti nadležnu upravu za ceste te nadležnu policijsku
upravu.

(4) Prijevoznik mora odmah poduzeti sve potrebne radnje za što brže
otklanjanje nastalih smetnji.

Članak 31.

(1) Izvanredni prijevoz mora se prekinuti ili ukloniti s ceste, a vozilo
osigurati zbog nastanka nepovoljnih vremenskih uvjeta za odvijanje prometa
(magla, jaka kiša, jaki vjetar, snježenje i sl.).

(2) Izvanredni prijevoz mora se prekinuti ako stanje javne ceste ne
omogućava obavljanje prijevoza.

Članak 32.

(1) Prijevoznik se mora upoznati sa svim elementima nosivosti javne
ceste, a u posebnim slučajevima kada je to potrebno mora napraviti odnosno
naručiti izradu potrebne studije za utvrđivanje i poduzimanje mjera osiguranja
nosivosti pojedinih objekata odnosno pojedinih dionica javne ceste.

(2) Svi potrebni radovi uključujući eventualno podupiranje objekata
moraju se obaviti na način da se pri tome ne ošteti javna cesta ili pojedini
njeni dijelovi.

(3) Radove iz stavka 2. ovoga članka mogu izvoditi za to osposobljene
pravne ili fizičke osobe, uz prethodnu suglasnost nadležne uprave za ceste.

Članak 33.

(1) Ako je u dozvoli utvrđeno da se vozilo kojim se obavlja izvanredni
prijevoz zajedno s teretom, mora pregledati prije početka obavljanja prijevoza,
prijevoznik mora obavijestiti davatelja dozvole, kada će vozilo zajedno
s teretom biti pripremljeno za pregled.

Članak 34.

(1) Prijevoznik odgovara za materijalnu i nematerijalnu štetu koja nastane
zbog obavljanja izvanrednog prijevoza protivno uvjetima iz dozvole i odredbama
ovoga pravilnika odnosno radi neovlašteno poduzetih mjera u svezi s izvanrednim
prijevozom na javnoj cesti.

***2. Označavanje izvanrednog prijevoza***

Članak 35.

(1) Prekomjerna širina izvanrednog prijevoza mora biti označena s prednje
i stražnje, te sa svake bočne strane vozila odnosno tereta, propisanim
oznakama i gabaritnim svjetlima.

Članak 36.

(1) Vozila kojima se obavlja izvanredni prijevoz moraju biti na stražnjoj
strani obilježena oznakom *"Izvanredni prijevoz".*

(2) Oznaka za izvanredni prijevoz izrađuje se od odgovarajućeg materijala
i prema standardu za proizvodnju prometnih znakova, žute je boje s natpisom
i okvirom crne boje.

(3) Pri izvanrednim duljinama oznaka iz stavka 1. ovoga članka mora
se dopuniti dodatnom oznakom *"Duljina.....m"*, na kojoj je označena
najveća duljina vozila s teretom.

(4) Oznaka *"Izvanredni prijevoz"* veličine je 400x600 mm. Veličina
dodatne oznake *"Duljina.... m***"** je 220x600 mm. Veličina okvira
u koji se ulažu brojevi visine 120 mm je 170x170 mm.

(5) Skica oznaka iz stavka 1. i 3. ovoga članka čini sastavni dio ovoga
pravilnika.

Članak 37.

(1) Vozila pratnje moraju biti opremljena žutim rotirajućim svjetlom
i osvijetljenom pločom s natpisom *"Izvanredni prijevoz".*

(2) Žuto rotirajuće svjetlo mora se zasjeniti tako da ne zasljepljuje
vozača koji upravlja vozilom za izvanredni prijevoz.

Članak 38.

(1) Pratnja izvanrednog prijevoza mora imati u svakom vozilu sljedeću
signalizaciju:

- crvenu ili zelenu zastavicu za upozorenje sudionika u prometu o izvanrednom
prijevozu,

- garnituru reflektirajućih prometnih znakova koju čine prometni znak
"101" s dopunskom pločom "407" "Izvanredni prijevoz", znak "111 a" "suženje
ceste s desne strane", znak "111 b" "suženje ceste s lijeve strane", znak
"203" "zabrana prometa u oba smjera" i ploče za označivanje zapreke s treptačem
"406".

IV. PRIJELAZNE I ZAKLJUČNE ODREDBE

Članak 39.

(1) Evidenciju izdanih dozvola vode davatelji dozvola.

(2) Podaci iz izdanih dozvola, čine sastavni dio baze cestovnih podataka,
koju vode davatelji dozvola.

(3) Radi osiguranja tehničko-tehnološkog jedinstva sustava javnih cesta,
način prikupljanja i objedinjavanja podataka iz stavka 1. i 2. ovoga članka
utvrdit će Hrvatska uprava za ceste u roku od šest mjeseci od dana stupanja
na snagu ovog pravilnika.

Članak 40.

(1) Obrasce iz članka 7. stavak 2., članka 9. stavak 2. i članka 13.
stavak 2. ovoga pravilnika propisat će Ministarstvo odnosno Hrvatska uprava
za ceste u roku od tri mjeseca od dana stupanja na snagu ovog pravilnika.

Članak 41.

(1) Itinerare iz članka 6. stavak 2. ovoga pravilnika utvrdit će Ministarstvo
u roku od tri mjeseca od dana stupanja na snagu ovoga pravilnika.

Članak 42.

(1) Program i način provjere stručne osposobljenosti zaposlenika iz
članka 14. stavka 2. ovoga pravilnika, donijet će Hrvatska uprava za ceste
u roku od tri mjeseca od dana stupanja na snagu ovog pravilnika.

(2) Zaposlenici koji su obavljali poslove na izdavanju dozvola do stupanja
na snagu ovoga pravilnika, dužni su u roku od 3 mjeseca od dana donošenja
programa iz stavka 1. ovoga članka, pristupiti provjeri stručne osposobljenosti.

Članak 43.

(1) Danom stupanja na snagu ovog pravilnika prestaje važiti Pravilnik
o izdavanju dozvola za izvanredni prijevoz na javnim cestama ("Narodne
novine", br. 104/93).

Članak 44.

(1) Ovaj pravilnik stupa na snagu osmog dana od dana objave u "Narodnim
novinama".

Klasa: 011-01/97-02/47
Urbroj: 530-01-97-1
Zagreb, srpanj 1997.

Ministar
pomorstva, prometa i veza
**mr. Željko Lužavec,** v. r.

Pravilnik, NN 76/1997-1352